ΓΡΑΠΤΗ ΕΡΩΤΗΣΗ E-0616/96 υποβολή: Amedeo Amadeo (NI) προς την Επιτροπή (13 Μαρτίου 1996)

Θέμα: Τελωνεία 2000

Αναφορικά με την πρόταση απόφασης του Ευρωπαϊκού Κοινοβουλίου και του Συμβουλίου με την οποία εγκρίνεται πρόγραμμα δράσης για τα κοινοτικά τελωνεία (τελωνεία 2000) (COM(95)0119 ((ΕΕ C 346 της 23.12.1995, σελ. 4. ))), επισημαίνεται ότι η συντονισμένη καθιέρωση συμβατών ηλεκτρονικών συστημάτων εκτελωνισμού σε εθνικό και ευρωπαϊκό επίπεδο αποτελεί μια από τις σημαντικότερες απαιτήσεις της ευρωπαϊκής οικονομίας. Σήμερα, όλα τα κράτη μέλη της Κοινότητας έχουν αναλάβει την υποχρέωση να εγκαταστήσουν συστήματα πληροφορικής τα οποία θα είναι συμβατά με τα συστήματα που έχουν αναπτύξει οι αντίστοιχοι οικονομικοί χώροι. Η τελωνειακή ένωση και η υποχρέωση της ενιαίας εφαρμογής τόσο των τελωνειακών ρυθμίσεων (τελωνειακός κώδικας και κανονισμός ενημέρωσης), όσο και των συναφών κανονιστικών ρυθμίσεων (π.χ. στον τομέα των συναλλαγών με το εξωτερικό, του δικαίου προέλευσης, της προστασίας της πνευματικής ιδιοκτησίας κλπ) σε ολόκληρη την Κοινότητα καθιστούν απαραίτητη τη δημιουργία ενός συστήματος τελωνειακής επικοινωνίας σε ευρωπαϊκό επίπεδο.

Ζητείται από την Επιτροπή, ενόψει της αποτελεσματικής καταπολέμησης των απατών, συντονισμένο σχέδιο μεταξύ των δημοσιονομικών αρχών των κρατών μελών και των υπηρεσιών καταστολής των τελωνειακών απατών.

Απάντηση του κ. Monti εξ ονόματος της Επιτροπής (6 Μαΐου 1996)

Η μηχανοργάνωση των τελωνειακών διαδικασιών αποτελεί προτεραιότητα για την Επιτροπή γιατί θεωρεί ότι μπορεί να ενισχύσει την αποτελεσματικότητα των διοικήσεων, να αυξήσει την ταχύτητα και την ασφάλεια των τελωνειακών εργασιών και να εξασφαλίσει την καλύτερη πρόληψη της απάτης, μέσω της χρησιμοποίησης μηχανοργανωμένων συστημάτων ανάλυσης του κινδύνου.

Το επίπεδο που έχουν επιτύχει οι τελωνειακές διοικήσεις των κρατών μελών διαφέρει σημαντικά. Για το λόγο αυτό, η Επιτροπή θεωρεί ότι είναι αναγκαίο να αναζητηθεί καλύτερη συμφωνία και μεγαλύτερος συντονισμός μεταξύ των εθνικών συστημάτων. Επιτρέποντας την ηλεκτρονική ανταλλαγή δεδομένων μεταξύ των κρατών μελών, η ενέργεια αυτή θέτει, με τον τρόπο αυτό, τις βασικές προϋποθέσεις για την εφαρμογή μιας κοινοτικής στρατηγικής για τη μηχανοργάνωση του τελωνειακού τομέα.

Με αυτόν τον σκοπό, η Επιτροπή και τα κράτη μέλη πρόκειται να εξετάσουν τις προϋποθέσεις που θα επιτρέψουν σε κάθε τελωνειακή διοίκηση να φθάσει, σύντομα σε ένα επαρκές επίπεδο μηχανοργάνωσης που θα επιτρέψει σε όλους τους οικονομικούς φορείς που θα το ζητήσουν - και που έχουν τις απαραίτητες εγυήσεις για τον αποτελεσματικό έλεγχο των τελωνειακών εργασιών τους - να προσφεύγουν στην μηχανοργανωμένη δήλωση, ανεξάρτητα από τη διαδικασία ή το σχετικό τελωνειακό καθεστώς. Έτσι, επιχειρήσεις που εργάζονται σε πολλά κράτη μέλη θα αποφύγουν το κόστος δημιουργίας χωριστών εμπορικών μηχανοργανομένων συστημάτων.

Θα πρέπει να διαχωριστεί η μηχανοργάνωση των διαδικασιών εκτελωνισμού από τα μηχανοργανωμένα συστήματα που βοηθούν τις εθνικές διοικήσεις και την Επιτροπή στην καταπολέμηση της απάτης. Σχετικά με τα παραπάνω η Επιτροπή παρατηρεί ότι η εσωτερική οργάνωση των δημοσιονομικών αρχών και των τελωνειακών διοικήσεων των κρατών μελών υπάγεται στην αρμοδιότητα των τελευταίων. Εξάλλου, έχει σημασία οι ανταλλαγές πληροφοριών μεταξύ των διαφόρων αρχών να σέβονται τις αρμοδιότητες της καθεμιάς μεταξύ τους όσον αφορά τη συλλογή, τη διαβίβαση και την επεξεργασία δεδομένων.

Για να διευκολυνθούν οι ανταλλαγές πληροφοριών και οι επικοινωνίες με ηλεκτρονικά μέσα μεταξύ των τελωνειακών και φορολογικών διοικήσεων των κρατών μελών και μεταξύ αυτών και της Επιτροπής έχει αρχίσει να αναπτύσσεται το πρόγραμμα CCN/CSI (Common communication network/Common system interface).

Όσον αφορά την αμοιβαία βοήθεια μεταξύ των τελωνειακών και γεωργικών διοικήσεων, η τροποποιηθείσα πρόταση κανονισμού ((ΕΕ C 80 της 17.03.1994. )) που καλείται να αντικαταστήσει τον κανονισμό (ΕΟΚ) αριθ. 1468/81 ((EE L 144 της 2.06.1981. )) προβλέπει την ανταλλαγή πληροφοριών με σκοπό την καταπολέμηση της απάτης και τη δημιουργία βάσης δεδομένων SID (Σύσημα τελωνειακών πληροφοριών). Σήμερα, η Επιτροπή και οι διοικήσεις των κρατών μελών διαθέτουν ήδη το σύστημα αποστολής μηνυμάτων SCENT (System for customs enforcement), που επιτρέπει στους χρήστες να ανταλλάσσουν πληροφορίες και να έχουν πρόσβαση σε ορισμένες κοινές βάσεις δεδομένων.